钦定古今图书集成/明伦汇编/氏族典/第539卷 > 《渭南县志》 > 白华
## 钦定古今图书集成/明伦汇编/氏族典/第539卷 > 《渭南县志》 > 白华

按《金史白华传》：“‘华字文举，澳州人。贞祐三年进士。初
为应奉翰林文字。正大元年，累迁为枢密院经历官。
六年，以华权枢密院判官。七年五月，真授枢密判官。
九年，京师被攻，四月兵退，改元天兴。十二月朔，上遣
近侍局提点曳剌粘古即白华所居，问事。势至于此，
计将安出’？华附奏人耕稼已废，粮斛将尽，四外援兵
皆不可指拟。车驾当出就外兵，留皇兄荆王，使之监
国，任其裁处。遣使告语北朝，乞一二州以老。如此则
太后、皇族可存，正如《春秋》纪季入齐为附庸之事，圣
主亦得少宽矣。”于是起华为右司郎中。二年正月，上
在归德。三月，崔立以汴京降。右宣徽提点近侍局移
剌粘古谋之邓，上不听。时粘古之兄瑗为邓州节度
使，兼行枢密院事，其子与粘古之子并从驾为卫士，
适朝廷将召邓兵入援，粘古因与华谋同之邓，且拉
其二子以往。上觉之，独命华行。既至邓，以事久不济，
淹留于馆，遂若无意于世者。会瑗以邓入宋，华亦从
至襄阳，宋署为制干，又改均州提督。后范用吉杀均
之长吏，送款于北朝，遂因而北归。士大夫以华夙儒
贵显，国危不能以义自处，为贬云。